philips byder gracien goids ertshertoge van oistryck hertoge van
bourgoingnen van lothryck van brabant van stier van karenten van crain van
lymburg van luxemborch ende van gelre greve van vlaenderen van habspurg
van thirol van ferette van kieburg van artois van bourgoingnen $$ palatyn
van henegouwe van hollant van zeelant van namen ende van zytphen selsaten
mercgreve des heylichs roemschen rycs ende van borgouw lantgreve in $$$
heere van vrieslant van opter windischenmarg van portenauw van salins
ende van mechelen doen te weten allen ende eenen yegelycken tegewoirdich
ende toecommende dat wy ontfangen hebben die oitmoedige supplicatie van
peeteren ende aerde de vriese arme werckluyde woenende tot diegem
inhoudende hoe dat sekeren tyt geleden de voirs. suppliant met meer en
goede mannen hebben sitten drincken tot sinte geertruyden machele ten huyse
van eenen geheeten petere de wynne ende van daer gaende tot op tvelt
nae dieghem aldaer zy woenechtich waeren soe is hen nae gevolght
een geheeten jan bogaert totten voirs. peteren seggende ghy hebt myn
schuppe ontdragen daer op de voirs. peter antwoirde dat hy die
nyet en hadde opt welcke de voirs. jan bogaert wederomme seyde
ghy hebt my dit genomen ende $$$ uwer moeder daer op de voirs.
peter suppliant hem veronsculdichde met huesschen woerden hem des
gedragen totten goeden mannen daer omtrent synde dat hy daer af
nyet en wiste op dwelcke de voirs. jan bogaert nyet en
paste noch en cesseerde van synen quaden afdragende woirden
maer hyet hem wel tot thienen reysen tot zynre moeder $$$
met vele anderen hoogen afdragende woirden alsoe dat vuytelic
de voirs. aert de vryese oic in desen suppliant vraechde wat is
hier gaende daer op de voirs. peter suppliant antwoirde dese
man tyghet my zyne schuppe aene ende ic en weet daer nyet af
vuyt welcken voirs. woirden de voirs. peter suppliant gecommoneert
sloech den voirs. janne bogaert tusschen zyne schouderen met
eenen stocke ende de voirs. suppliant ende de voirs aert suppliant
sloech den voirs. janne bogaert met eenen opstekere in synen
arm soe dat hy daer af quam van live ter doot wuyens ziele
god genadich zye ende $$$ tvoirs. faeyt den voirs. supplianten
met goeder herten zeere leet is ende dat zy daer af aen partyen
hebben gesoent ende de selve nae huerer cley$$re macht daer af
gecontenteert soe en dorren zy hen nochtans beduchtende ende ontsiende
rigeur van justicien tot huerer gewoenlycker woenstad nyet
houden maer moeten hen buyten houden ende abandonneren huere
huysvrouwen ende vele cleyne kyndere alsoe dat zy ende huere
kindere waeren gescapen altyt lantloopich te blyvene tot
huer grooter schaden ongemechten ende verdriete ende noch meer
wesen soude het en waere dat wy onze gracie ende genade
te henwerts keerden daer om zy ons oitmoedelic hebben doen
bidden soe eest dat wy desen aengesien compassie ende
medelyden hebbende metten voirs. suppliant willen hen in desen
gracie ende ontfermherticheyt gedaen werdden tegen rigeur ende strangheyt
van justicien bysundere ter eeren ende renerende der heyliger passien
ons liefs heeren jesus christus ? die hem leedt aen den houte des cruycen
opten dach van heden inclinerende ende geneycht wesende ter beden ende
begheerten vanden selven supplianten hebben hen in gevalle als boven
quytgeschonden ende vergheven schelden quyte ende vergheven
vuyt onser zunderlinger gracien by desen onsen brieve den dootslage
ende tfayt voerscreven mitsgaders alle peynde ende amende corporelle
criminelle ende civile daer inne zy hen vuyt saeken van tgene
des voirs. is eenichsins misgrepen mogen hebben tegen ons
ende iusticie ende hebben hen als van desen gerestitueert
ende restitueren tot huerer eeren goeden name ene famen ende
tot onsen voirs. raide van brabant ende tot allen hueren goeden
nyet verbuert zynde op datter eenige zyn gelyckerwys ende
inder manieren zy waeren voire de geschiedenisse vanden
ongevalle voirscreven imponerende hier op een eewich geswych
onsen procureur generael van brabant ende allen anderen officieren
ende justicieren dien dat aengaen mach satisfactie ende
beternissen nochtans gedaen zynde der partyen in desen
geinteresseerde in alsoe verre die noch te doen zy ende $$$
daer toe stae ontbieden daer om ende bevelen onsen
drossete van brabant meyere van loeven amman van
bruessel ende voirts allen anderen onsen ende der smaelere heeren
ambachteren officieren rechteren ende dieneren ons voirs.
raits van brabant ende allen anderen dien dat aengaen mach
dat zy ende elck van hen soe hem toebehoert den voirs.
supplianten van deser onser gracien quytscheldegen ende remisseren
doen ende laten in maten voirs. rastelic ende vredelic
gebruycken sonder hen daer tegen te laten geschieden
eenigen hynder commer oft letsel in eeniger manieren waer
by alsoe zy oft huere goede aengetast gevangen oft
gearresteert waeren die ter stont ende sonder vertreck
ontslaen doen ende laten ontslaen ende stellen tot
volcomender delivrancie ende ten eynde dat dit vast ende
gestadich blive teeuwigen dagen soe hebben wy onsen
segel hier aen doen hangen behouden ons in andere
dingen onsen rechte ende eenen yegelycken des zyns gegeven
opten goeden vrydach int jaer ons heeren duysent vyfhondert
ende twee aldus ondergescreven opte plycke
by mynen heere den ertshertoge ende geteykent w de $$$
ende noch $$$ de $$$ mandato $$$
gecollationeert en bevonden